Anrich Nortjé, die blitsige bittereinder | Maroela Media
Anrich Nortjé. Foto: Aamir Qureshi/AFP.
Anrich Nortjé verdien 'n pluimpie.
Die 27-jarige snelbouler het vandag onverpoos die een boulbeurt ná die ander afgestuur. Sommige aflewerings was vinniger as 145 km/h, maar nooit juis stadiger as 135 km/h nie.
In die proses het hy van die gevaarlike Babar Azam (77) – sommer met die tweede aflewering van die dag se spel – ontslae geraak, terwyl hy ander kolwers soos Mohammad Rizwan gereeld op die agtervoet gedwing het.
Daarbenewens het hy met sy vinnigste aflewering van die beurt – 'n kartets van 150,3 km/h – gewys dat 'n stadige kolfblad in Rawalpindi hom nie veel pla nie.
Nortjé (5/56) het vandag saam met Keshav Maharaj (3/84) en 'n briljante stukkie veldwerk deur Temba Bavuma gesorg dat die tuisspan tot 272 beperk word.
Maar waar die boulers krediet verdien vir die wyse waarop hulle geboul het, is die Proteas se onvermoë om Pakistan se stertkantkolwers terug na die kleedkamer te stuur rede tot kommer.
Dié kolwers het vir vennootskappe van 41, 31, 30 en 21 gesorg en met 'n Protea-kolflys wat sukkel om die tuisspan se draaiers te bemeester, is 123 ekstra lopies vir die Proteas soos daardie vlieg wat om hul koppe draai: lastig.
Aiden Markram het egter gesê dat die Protea-kolwers baie geleer het deur Pakistan se kolfwerk te bestudeer, terwyl Rassie van der Dussen erken het dat hy lankal van 'n toetshonderdtal droom.